Forum bly oor boer wat van voor lei | Netwerk24
Forum bly oor boer wat van voor lei
Deur Julian Jansen 26 Julie 2020 00:06
Toe Ncumisa Mkabile (27) weens die Covid-19-pandemie haar nuwe spysenieronderneming moes sluit, het sy nie moed opgegee nie.
Ncumisa Mkabile (27) verbou spinasie en boer ook met hoenders, maar die onwettige grondbesettings, 'n hanetree van hier, dreig om haar landboudrome te kelder. Foto: Edrea du Toit
Sy het 'n stukkie grond in Mfuleni, naby Khayelitsha, gehuur en 'n klein spinasie-en-hoenderboerdery op die been gekry.
"Ek het hoenders aangekoop en van deur tot deur verkoop. Toe ek sien die aanvraag is redelik hoog, het ek met hoenders begin boer."
Alles wat sy van boerdery weet, het sy op die internet geleer.
Sy wou eers soetrissies plant, maar toe sy besef sy kan dit eers in September plant, het sy in Mei spinasie gesaai.
Nou gee sy werk vir sewe mense. Vyf van hulle slag en verwerk die hoenders. Hulle gebruik die hoendermis vir bemesting en hulle besproei die landerye met gieters.
Die plantjies staan mooi, elke ry gemerk met die datum waarop die saad geplant is, en Mkabile se droom om 'n kommersiële boer te word, groei saam.
Maar daar is 'n nuwe bedreiging op die horison: die blinkerige plakkershutte wat knap langs die toegangspad na die bewerkte landerytjie staangemaak is.
Die kleinboere hier leef in vrees vir die plakkers, sê sy. Terwyl sy gesels, dwaal haar oë kort-kort terug na waar twee mans ywerig besig is om met hamer en spykers sinkplate aan houtpale vas te timmer.
Snags bly van haar werkers hier agter om hul produkte op te pas.
Thobela Gubudela, sekretaris van die Khayelitsha-sakeforum, wat Mkabile bystaan om haar onderneming te registreer, sê die Khayelitsha-ontwikkelingsforum gaan dié week vergader om die grondbesettings te bespreek. Entrepreneurs hier het baie uitdagings, soos om finansiering te kry. Grondbesettings maak die las net groter. Mense soos Mkabile lei van voor. "Waarvan ons hou, is haar passie, veral in dié tyd waarin daar so baie negatiewe nuus is oor Khayelitsha," sê Gubudela.
Meer oor: Ncumisa Mkabile | Thobela Gubudela | Mfuleni | Khayelitsha-Ontwikkelingsforum | Khayelitsha-Sakeforum | Boerdery